Title: MINISTERSTVO ZAHRANIČNÝCH VECÍ
Author: MZV SR

Predkladacia správa

	Vláda Slovenskej republiky svojím uznesením č. 738 z 15. augusta 2001 schválila Rozvojový program externej integračnej komunikačnej stratégie /ďalej len EIKS/ . Cieľom stratégie je zvýšiť informovanosť v krajinách EÚ o Slovensku ako o budúcom členovi únie politicky, ekonomicky a spoločensky pripravenom na členstvo a efektívnejšie reagovať na obavy a pochybnosti súvisiace so vstupom SR do EÚ.

Predložený materiál prezentuje vyhodnotenie plnenia programu EIKS v 2. polroku 2003. Ťažisko EIKS v tomto období spočívalo v politicko-ekonomických prezentáciách v zahraničí, organizovaných agentúrou vybratou verejnou súťažou, ale aj zastupiteľskými úradmi SR v zahraničí. Významné miesto v aktivitách patrilo práci so zahraničnými novinármi a vydávaniu informačných a propagačných materiálov prostredníctvom agentúry, ktorá bola vybratá na základe verejnej súťaže, ako aj na základe vlastných aktivít.

Pôvodná koncepcia predpokladala čerpanie finančných prostriedkov v rokoch 2002 - 2003 na základe uznesenia vlády SR č.1102 z 9. októbra 2002. Vláda SR svojim uznesením č. 817 z 27. 8. 2003 schválila posunutie termínu čerpania prostriedkov vo výške 14 mil. SK do 30. júna 2004. Skutočnosť, že na základe nedostatočnej úrovne predkladaných projektov nebolo možné uzatvoriť dve verejné súťaže na prezentáciu SR vo vybraných členských krajinách EÚ spôsobila, že bolo potrebné vypísať na tieto projekty nové súťaže. Keďže ani po troch kolách súťaže nebolo možné vybrať víťaza, MZV SR  v januári 2004 požiadalo zastupiteľské úrady SR, aby vypracovali vlastné projekty. Časť prostriedkov EIKS bude využitá na podporu spoločných projektov osláv rozšírenia EÚ v členských i kandidátskych krajinách EÚ, časť je určená na prípravu väčších prezentačných projektov. Rozsah podpory jednotlivých projektov závisí od úrovne návrhov predložených jednotlivými zastupiteľskými úradmi, posudzuje ich Stála pracovná skupina, ktorá je zložená zo zástupcov relevantných odborov MZV SR. 

Dlhý priebeh verejných súťaží oneskoril možnosť prípravy hodnotných projektov do plánovaného termínu, preto odporúčame predĺžiť možnosť čerpania prostriedkov EIKS do konca roku 2004. Vzhľadom na to, že sa blízkym vstupom SR do EÚ celková politická situácia mení, je potrebné upraviť poslanie EIKS na prezentáciu SR ako nového člena EÚ, a tiež rozšíriť možnosť ich využitia  aj v nových členských krajinách EÚ a v odôvodnených prípadoch aj v iných krajinách sveta.

	Rozhodnutie vlády SR z r. 2001 vyčleniť finančné prostriedky na EIKS v členských krajinách EÚ možno jednoznačne hodnotiť ako krok správnym smerom. 

	Na základe doterajších skúseností, informácií z našich ZÚ v zahraničí, ale aj reakcií slovenskej verejnosti, ktorá na problém nedostatočnej prezentácie SR v zahraničí opakovane upozorňuje, však treba konštatovať, že je nevyhnutné, aby sa problematika prezentácie SR v zahraničí v budúcnosti riešila systémovo a koncepčne.

	K zásadnej pripomienke z kancelárie podpredsedu vlády SR pre EÚ sa uskutočnil telefonický rozhovor na úrovni generálnych riaditeľov sekcií pre európske záležitostí MZV SR a PPV SR pre EÚ, v ktorom bolo vysvetlené, že pripomienku nie je možné akceptovať, pretože ide o finančné prostriedky vyčlenené z mimorozpočtových zdrojov FNM a sú účelovo viazané.

Predložený materiál má finančný, nemá environmentálny vplyv, ani vplyv na zamestnanosť.